D tidyanin s wacu ttamnen medden, xas akken ur ḍrint ara deg tidet. Ulamek ara dyeww lkermus uqbel lawan-is. Maca imi ɣef ccix i tt-id-ḥekkun, dɣa ttamnen yis-s. Teččur tmetti-nneɣ s tumyisin yecban tagi. Ha-tt-an, tukkist-nniḍen seg uɣmis «Aɣmis n yimaziɣen», ɣef leɛnaya n umrabeḍ : «Ɣef wakken i d-qqaren deg tmacahut (le mythe), d Sidi Sɛid Uṭaleb i d-yufan aman-nni. Yewwet taɛekkazt deg lqaɛa, neggzen-d waman, dɣa, yenna-asen ad bnun tala dinna. Ar tura, mazal llan wid yettamnen s wanect-a, xas akken ɛawden i tala-agi u iban-d ansi i d-kkan waman-is.»140 D tumyist, i d-ḥekkun ɣef Sidi Saɛid Uṭaleb, i yellan d amrabeḍ. Llan wid yettamnen s teqsiḍt-agi ar tura, imi ɣur-sen yesɛa leɛnaya tameqqrant.